stanford-oval/wikipedia huggingface dataset:
גורם חצוצרתי לאי פוריות
גורם חצוצרתי לאי פוריות

גורם החצוצרה לאי פוריות הוא אי פוריות נשית הנגרמת ממחלות, חסימות, נזק, צילוק, מומים מולדים או גורמים אחרים המעכבים את הירידה של ביצית מופרית או לא מופרית לתוך הרחם דרך החצוצרות ומונעת היריון נורמלי ולידה מלאה. גורמי החצוצרה אחראים ל-25%–30% מקרי אי פוריות. גורם החצוצרה הוא סיבוך אחד של זיהום כלמידיה טראכומטיס בנשים.
חיידקי כלמידיה ומיקופלאסמה, המועברים במגע מיני, הם גורמי אי פוריות ותוצאות היריון שליליות הניתנות למניעה. כשהזיהומים מחמירים, הם יכולים לגרום לאי פוריות שמקורה בחצוצרות. לאי פוריות יכולות להיות מספר סיבות אפשריות ויכולות לא להיות מזוהות במשך שנים אחרי שזיהום של זיבה, כלמידיה או מיקופלאסמה גרם לנזק בחצוצרות, כיוון שאולי האישה שחלתה לא ניסתה להיכנס להיריון שנים לאחר מכן.
סימנים ותסמינים

אי פוריות הוא תסמין עיקרי של גורם החצוצרה לאי פוריות ובאופן כללי מוגדר כאישה מתחת לגיל 35 שלא נכנסה להיריון אחרי 12 חודשים ללא שימוש באמצעי מניעה. 12 חודשים הם הגבול היחסי התחתון עבור זמן כניסה להיריון לפי ארגון הבריאות העולמי. כאשר חוסר היכולת להתעבר מלווה בסימנים ותסמינים של מחלה זיהומית של האגן כמו כאב בבטן התחתונה, יכול להיות שגורם החצוצרה לאי פוריות קיים. היסטוריה של מחלת אגן זיהומית, ראיה לפרוסקופית של צילוק ואבחון של דלקת החצוצרה תומכים באבחנה.
גורם

גורם החצוצרה לאי פוריות יכול להיגרם מזיהום כלמידיה ולכן בדיקת נוגדנים של כלמידיה היא כלי אבחון אחד. נשים נתקלות בקושי להיכנס להיריון או לשאת תינוק עד לסיום ההיריון בגלל הצטברות של רקמה צלקתית בחצוצרות הגורמת לנזק לריסים על תאי האפיתל. גורם החצוצרה לאי פוריות יכול להיגרם גם על ידי אנדומטריוזיס.
אבחנה

הרופא המטפל ישיג היסטוריה רפואית ויבחן האם יש חסימות או זיהומים בחצוצרות. חסימה יכולה להיווצר בכל מקום לאורך החצוצרה. החסימה יכולה להיות חלקית או חסומה לגמרי. מידת החסימה מוערכת בדרך כלל על ידי שימוש בהיסטרופוסים. ניתן להשתמש בלפרוסקופיה כדי לקבוע את מידת החסימה. ניתן לראות הידבקויות באגן, אם קיימות. מבחינים יותר (70%) בחסימה המרוחקת ממרכז החצוצרה מאשר בחסימה הקרובה למרכז. החסימה יכולה להיגרם על ידי הידרוסלפינגס, הידבקויות באגן או מיזוג של גדילים. חסימה של החצוצרה נגרמת על ידי זיהום, אנדומטריוזיס, מיומות, דלקת החצוצרה או רירית מיובשת. מכיוון שהחצוצרה יכולה להתעוות בזמן ההזרקה של הצבע בתהליך היסטרופוסים, האבחנה יכולה להיו שגויה.
טיפול

אם יש חשד שגורם החצוצרה לאי פוריות הוא הסיבה לאי הפוריות, הטיפול מתחיל עם או בלי אימות של הזיהום בגלל סיבוכים שיכולים להיגרם על ידי דחיית הטיפול. טיפול נאות תלוי בפתוגן ונעשה שימוש בטיפול אנטיביוטי. טיפול במחלות מין זיהומיות אפשריות בגופו של הפרטנר המיני מונע זיהום חוזר. טיפול אנטיביוטי משפיע על התוצאות לטווח קצר או ארוך של נשים במצב קל או בינוני של המחלה. עבור נשים עם זיהומים ברמה קלה עד בינונית, נרשם טיפול אוראלי או פרנטרלי. התרופות האנטיביוטיות האופייניות שבהן משתמשים הן צפוקסיטין או צפוטטן עם דוקסיציקלין וקלינדמיצין עם גנטמיצין. טיפול פרנטרלי חלופי הוא אמפיצילין/סולבקטם עם דוקסיציקלין. ברגע שהזיהום סולק, ניתוח של פתיחת חלל החצוצרה יכול להצליח כדי לאפשר היריון ולידה מוצלחים.
ראו גם

אי-פוריות
חצוצרה (איבר)
טיפולי פוריות
לקריאה נוספת

Tubal Factor Infertility:Diagnosis and Management in the Era of Assisted Reproductive Technology: Diagnosis and Management in the Era of Assisted Reproductive Technology, Dun, Erica C. ; Nezhat, Ceana H. Obstetrics and Gynecology Clinics of North America, December 2012, Vol.39(4), pp.551-566[Peer Reviewed Journal]
Genome-wide identification of Chlamydia Trachomatis antigens associated with tubal factor infertility, Budrys, N.M. ; Rodgers, A.K. ; Gong, S. ; Holden, A. ; Schenken, R.S. ; Zhong, G. Fertility and Sterility, 2011, Vol.96(3), pp.S95-S95[Peer Reviewed Journal]
הערות שוליים

↑  Bardawil, Tarek (30 בינואר 2018).  Lucidi, Richard Scott (ed.). "Fallopian Tube Disorders: Overview". Medscape. נבדק ב-2018-02-25. {{cite web}}:  (עזרה)
1 2  Sunčanica Ljubin-Sternak, Tomislav Meštrović, Chlamydia trachomatis and Genital Mycoplasmas: Pathogens with an Impact on Human Reproductive Health, Journal of Pathogens 2014, 2014 doi: 10.1155/2014/183167
↑  Trevor G. Cooper, Elizabeth Noonan, Sigrid von Eckardstein, Jacques Auger, World Health Organization reference values for human semen characteristics*‡, Human Reproduction Update 16, 2010-01-01, עמ' 231–245 doi: 10.1093/humupd/dmp048
1 2 3  Wolters Kluwer Health - Article Landing Page, pt.wkhealth.com
↑  Jackie I Tay, Judith Moore, James J Walker, Ectopic pregnancy, Western Journal of Medicine 173, 2000-8, עמ' 131–134
↑  Leon Speroff, Robert H. Glass, Nathan G. Kase, Clinical Gynecological Endocrinology and Infertility, 6th Edition, Lippincott Williams & Wilkins, 1999, עמ' 1149ff, ISBN 978-0-683-30379-7
↑  Endometriosis - Symptoms and causes - Mayo Clinic, www.mayoclinic.org (באנגלית)
↑  PID Partner Management - Self-Study from CDC, www2a.cdc.gov (ארכיון)
↑  C. K. Walker, H. C. Wiesenfeld, Antibiotic Therapy for Acute Pelvic Inflammatory Disease: The 2006 Centers for Disease Control and Prevention Sexually Transmitted Diseases Treatment Guidelines, Clinical Infectious Diseases 44, 2007-04-01, עמ' S111–S122 doi: 10.1086/511424
↑  Roberta B. Ness, David E. Soper, Robert L. Holley, Jeffrey Peipert, Effectiveness of inpatient and outpatient treatment strategies for women with pelvic inflammatory disease: Results from the pelvic inflammatory disease evaluation and clinical health (peach) randomized trial, American Journal of Obstetrics and Gynecology 186, 2002-05-01, עמ' 929–937 doi: 10.1067/mob.2002.121625
↑  Ness RB, Hillier SL, Kip KE et al. Bacterial vaginosis and risk of pelvic inflammatory disease" Obstet Gynecol 2004; 44 (Supp 3): S111–22., Ness RB, Hillier SL, Kip KE et al
↑  Kenneth J. Smith, Roberta B. Ness, Harold C. Wiesenfeld, Mark S. Roberts, Cost-effectiveness of alternative outpatient pelvic inflammatory disease treatment strategies, Sexually Transmitted Diseases 34, December 2007, עמ' 960–966
↑  CDC - Pelvic Inflammatory Disease - 2010 STD Treatment Guidelines, www.cdc.gov (באנגלית)
↑  "Fallopian Tube Procedures for Infertility". WebMD (באנגלית אמריקאית). נבדק ב-2017-12-03.
הבהרה: המידע בוויקיפדיה נועד להעשרה בלבד ואינו מהווה ייעוץ רפואי.
שון גיאמברון

| --- | --- |

גיאמברון, 2019
 לידה:  30 במאי 1999 (בן 25) סנט ג'וזף, מישיגן, ארצות הברית 
 מדינה:  ארצות הברית 
 תקופת הפעילות:  מ-2010
 מקום לימודים:  תיכון מיין סאות' 
 פרופיל ב-IMDb
 
שון גיאמברון (באנגלית: Sean Giambrone; נולד ב-30 במאי 1999) הוא שחקן ומדבב אמריקאי. מוכר בעיקר מתפקידו בתור אדם גולדברג בקומדיית המצבים של ABC, "הגולדברגים" במשך עשר עונות מ-2013 עד ל-2023.
ביוגרפיה

גיאמברון נולד בעיר סנט ג'וזף (אנ'), מישיגן, למשפחה ממוצא איטלקי וגרמני. הוא גדל בפארק רידג' (אנ') שבאילינוי והתחנך בחטיבת לינקולן ובתיכון מיין סאות'.
בגיל 19 עבר להתגורר בלוס אנג'לס.
קריירה

הוא החל להופיע בגיל 9, בין השאר בפרסומות למקדונלד'ס ורשת "Friendly's". תפקידו הראשון היה בסרט הקומדיה מ-2012 "I Heart Shakey" בתור ילד אפרו-אמריקאי.
בשנת 2017 דיבב בסרט האנימציה "אמוג'י: הסרט" את טראוויס וב-2018 דיבב בסרט האנימציה "ראלף שובר את האינטרנט" בתור אי-בוי.
לאורך השנים שיחק ודיבב במספר סדרות טלוויזיה ביניהם: הגולדברגים, Clarence, הסדרה "שעה מכושפת", "6 גיבורים: הסדרה", "הרפתקאות פין וג'ייק", "הרעשנים", "הארלי קווין" ו"פלונטר: הסדרה".
בשנת 2019 שיחק את רון סטופבל בסרט "קים פוסיבול". כמו כן דיבב בסרט "החיים הסודיים של חיות המחמד 2" את קוטון.
בשנת 2020 דיבב בסדרה "הפכים סולארים" את יומיולאק ובסדרה "עולם היורה: מחנה הקרטיקון" את בן פינקוס.
פילמוגרפיה > קולנוע

| שנה | סרט | תפקיד | הערות |
| --- | --- | --- | --- |
| 2012 | I Heart Shakey | ילד #3 |  |
| 2015 | Russell Madness | ראסל | דיבוב |
| 2017 | אמוג'י: הסרט | טראוויס | דיבוב |
| 2018 | ראלף שובר את האינטרנט | אי-בוי | דיבוב |
| 2019 | קים פוסיבול | רון סטופבול |  |
| 2019 | החיים הסודיים של חיות המחמד 2 | קוטון | דיבוב |
| TBA | Slay | ג'ורדי |  |
פילמוגרפיה > טלוויזיה

| שנה | סדרה | תפקיד | הערות |
| --- | --- | --- | --- |
| 2013–2023 | הגולדברגים | אדם גולדברג | תפקיד ראשי (10 עונות); 229 פרקים |
| 2014 | שעה מכושפת | שון | פרק: "I'm Not Martin" |
| 2014–2018 | קלארנס (אנ') | ג'ף רנדל | דיבוב; 90 פרקים |
| 2015 | Mark & Russell's Wild Ride | ראסל | סרט טלוויזיה של ערוץ דיסני |
| 2018 | הרפתקאות פין וג'ייק | שרמי | דיבוב; פרק: "Come Along with Me" |
| 2018–2020 | 6 גיבורים: הסדרה | ריצ'רדסון מול | דיבוב; 12 פרקים |
| 2019 | פלונטר: הסדרה | פלין ריידר הצעיר | דיבוב; פרק: "No Time Like the Past" |
| 2019–2020 | הארלי קווין | ג'ושוע קובלפוט | דיבוב; 3 פרקים |
| 2019–2024 | הרעשנים | בני | דיבוב; 9 פרקים |
| 2020 | Russell Maniac | ראסל | דיבוב; 7 פרקים |
| 2020–הווה | הפכים סולארים | יומיולק ג'וניור | דיבוב; 53 פרקים |
| 2020–2022 | עולם היורה: מחנה הקרטיקון | בן פינקוס | דיבוב; 46 פרקים |
| 2021–2022 | צוות תרנגול | ריילי | דיבוב; 11 פרקים |
| 2022 | We Baby Bears | פרנסיס | דיבוב; פרק: "Baby Bear Genius" |
| 2022 | Slippin' Jimmy | ג'ימי מק'גיל | דיבוב; 5 פרקים |
| 2022 | הרוח ומולי מגי | רג'י | דיבוב; פרק: "The Internship" |
| 2022–2024 | ספיידי וחבריו המופלאים | איש הנמלה | דיבוב; 7 פרקים |
| 2023 | Adventure Time: Fionna and Cake | שרמי | דיבוב; 2 פרקים |
| 2023 | קרול וסוף העולם | סטיבן | דיבוב; 3 פרקים |
| 2024 | עולם היורה: תאוריית הכאוס | בן פינקוס | דיבוב; 20 פרקים |
| 2024 | Dungeon Masters | ביל ג'וניור | פודקאסט; 6 פרקים |
אודוקיה מקרמבוליטיסה

אֶוּדוֹקיה מַקְרֶמְבּוֹלִיטִיסָה (ביוונית: Εὐδοκία Μακρεμβολίτισσα) הייתה קיסרית של האימפריה הביזנטית, תואר אותו נשאה בעקבות נישואיה, תחילה עם קונסטנטינוס העשירי ולאחר מכן עם רומנוס הרביעי דיוגנס. היא פעלה כעוצרת של בנה הקטין מיכאל השביעי בשנת 1067, ונשאה בתפקיד זה עד לנישואיה לרומנוס הרביעי. כשרומנוס הודח מכס המלוכה בשנת 1071 היא חזרה לשמש כעוצרת עבור בניה, אך עד מהרה נאלצה להתפטר שוב. מכיוון שהיא למעשה שלטה בזכות עצמה במהלך תקופות העוצרות הבלעדית ושמרה על התואר קיסרית, חוקרים מודרניים רואים באודוקיה שליטה של האימפריה בפועל ובתואר. בשנת 1825, כלל ההיסטוריון הבריטי צ'ארלס אברהם אלטון את אודוקיה לרשימת המלכים של האימפריה הביזנטית בספרו "היסטוריה של הקיסרים הרומיים". כמה היסטוריונים מתייחסים לאודוקיה כקיסרית בפועל ששלטה למעשה בזכות עצמה, ולא רק כעוצרת. לפי ההיסטוריון הביזנטי מיכאל פסלוס, אודוקיה "עלתה לשלטון [לאחר קונסטנטינוס העשירי] ותפסה את תפקיד השליט באימפריה. היא לא מסרה את השלטון לאחרים... היא תפסה את השליטה בכל הממשל באופן אישי". על פי תיאור זה, "בשלב זה מיכאל השביעי כבר לא היה ילד" ולמעשה לא נזקק לעוצרת, אך עם זאת "הותיר את כל הממשל לאמו".
בטרם עלייתה לשלטון

אודוקיה מקרמבוליטיסה הייתה בתו של יוחנן מקרמבוליטס ואחייניתו של מיכאל הראשון סרולריוס, הפטריארך של קונסטנטינופול. תאריך הלידה של אודוקיה אינו ידוע, אך ההשערה היא כי היא נולדה בשנת 1030 או בסמוך לכך. אודוקיה התחתנה עם קונסטנטינוס העשירי זמן מה לפני הכתרתו לקיסר האימפריה הביזנטית בשנת 1059, כנראה בשנת 1049 כאשר קונסטנטינוס היה בן 43. היא הייתה אשתו השנייה של קונסטנטינוס; אשתו הראשונה, בתו של הדוכס קונסטנטינוס דאלאסנוס, מתה זמן קצר לאחר נישואיהם. ב-1059 כבר היו להם לפחות שלושה בנים ושתי בנות: מיכאל השביעי, קיסר האימפריה הביזנטית לעתיד, בן אלמוני שמת צעיר, אנדרוניקוס דוקס, שעתיד להיות שליט האימפריה ביחד עם רומנוס הרביעי דיוגנס, קיסר האימפריה הביזנטית, אנה דוקאינה, ותיאודורה דוקאינה שעתידה להיות אשתו של דוכס ונציה.
בטרם עלייתה לשלטון > בתפקיד קיסרית האימפריה

קונסטנטינוס העשירי הוכתר כקיסר ב-23 בנובמבר 1059, יום לאחר התפטרותו של איסאאקיוס הראשון קומננוס.  אודוקיה הוכתרה לאוגוסטה זמן קצר לאחר מכן, כנראה באותה שנה. בסמוך לכך נולד להם בן רביעי, קונסטנטיוס דוקס, שהוכתר לקיסר, ובת נוספת בשם זואי. כשקונסטנטינוס חלה באוקטובר 1066, הוא מינה את אחיו יוחנן דוקס ואת הפטריארך יוחנן השמיני קסיפילינוס לעוצרים שותפים. קונסטנטינוס מת כעבור חצי שנה, ב-23 במאי 1067. ביטוי למעמדה כשליטה של האימפריה משתקף בהטבעת מטבעות כסף ובאיקונוגרפיה המתארים אותה כאוחזת במושכות השלטון. במטבעות שנטבעו בתקופת שלטונה היא מתוארת לעיתים כשליטה בלעדית, ללא ייצוג לדמויות של בניה. כתובת שנמצאה על חפץ פולחני מכנה אותה "הקיסרית הגדולה של הרומאים" ( megalē basilis tōn Romaiōn ), תואר המעמיד אותה בראש ההיררכיה המלכותית, מעל בניה הזכרים שנשאו את התואר בזילאוס "בלבד", על מנת להדגיש כי מעמדה גבוה יותר.
בטרם עלייתה לשלטון > בתפקיד עוצרת

סמוך למותו של בעלה הראשון קונסטנטינוס העשירי, אודוקיה נשבעה בנוכחות הפטריארך יוחנן השמיני שיפילינוס שלא להינשא בשנית. עם זאת, היא ידעה שעמדת הכוח שלה עלולה להיפגע אם תמשיך להחזיק בשלטון לבדה בגלל היותה אישה הנתונה בסיכומו של דבר למאבק בלתי פוסק על מעמדה במסגרת תככי החצר הביזנטית. על מנת להבטיח את מעמדה היא בחרה ברומנוס דיוגנס, גנרל מצליח ואהוד שהיה בן למשפחה יוונית ביזנטית בולטת וחזקה מקפדוקיה, כבן זוג. שאפתנותו הביאה אותו לקשור כנגד בניו של קונסטנטינוס העשירי מעט לפני מותו – כלומר, בניה של אודוקיה שלהם היא שימשה כעוצרת, אך הקשר נחשף עוד בטרם יצא לפועל. רומנוס נעצר ונאסר, אך קיבל חנינה מהעוצרת. לקראת סוף שנת 1067, כחצי שנה לאחר מותו של קונסטנטינוס, רומנוס נקרא לשוב לקונסטנטינופול על מנת להינשא לאודוקיה. החלטתה התקבלה במחאה מועטה בקרב אנשי החצר שכן הטורקים הסלג'וקים השתלטו על חלק גדול מקפדוקיה ואף כבשו את העיר החשובה קיסריה, ובשלב זה של העימות נראה היה שרצוי שאיש צבא מנוסה יעמוד בראש האימפריה.
בטרם עלייתה לשלטון > שלטון עם רומנוס הרביעי

ב-25 בדצמבר, אודוקיה הכתירה את רומנוס בתארים מגיסטר אופיסורום וסטרטלאטס. הנישואים וההכתרה הקיסרית נערכו ב-1 בינואר 1068, להפתעתם של הפטריארך ופקידים אחרים.
לזוג נולדו שני בנים, ניקפורוס וליאו.   אחד מבניהם של אודוקיה וקונסטנטינוס, אנדרוניקוס דוקס, מונה לקיסר שותף על ידי רומנוס הרביעי, למרות שהוא הודר מהשלטון על ידי אביו, אמו ואחיו שלו. המטבעות הביזנטיים שהוצאו בתקופת השלטון של אודוקיה ורומנוס מציגים את רומנוס כנחות במעמדו לאודוקיה ובחלק מהמטבעות נשמט לחלטין התואר "קיסר" מרומנוס, והוא מוזכר כדספוט שהוא תואר אצולה ותואר אדמיניסטרטיבי ביזנטי שניתן בתקופה הנדונה לשליטים במדינות חסות או במדינות תחת השפעה ביזנטית. במטבעות אלו מתוארת אודוקיה בתואר בסיליסה (שליטה) של הרומאים (יוונית: basileus Rhomaíōn, לטינית: βασιλεύς Ῥωμαίων.) תואר המציב אותה בראש ההיררכיה השלטונית, כאשר מתחתיה בניה ומתחתיהם רומנוס. לדברי מייקל פסלוס, היא התייחסה אל רומנוס במפורש כ"נתין, ולא שליט". אולם רומנוס הרביעי החל במהרה לפעול ללא תלות בה, תוך שהוא מקבל תמיכה מסיעה בסנאט בראשותו של יוחנן דוקס, אחיו של קונסטנטינוס העשירי.
לאחר הכתרתו ניהל רומנוס שלוש מערכות נגד הסרצנים והסלג'וקים. שלוש המערכות עלו יפה, ורומנוס הצליח לדחוק את אויביו מעבר לנהר הפרת. ב-26 באוגוסט 1071, הוביל רומנוס הרביעי את הצבא הביזנטי לעימות צבאי מול אלפ ארסלאן, סולטן השושלת הסלג'וקית. הצדדים נפגשו בקרב מנזיקרט, הצבא הביזנטי הושמד והקיסר עצמו נפל בשבי. הידיעה הגיעה לקונסטנטינופול כמה ימים לאחר מכן, וגרמה להלם רב בקרב האוכלוסייה.  ב-1 באוקטובר הסנאט הכריז על הדחת רומנוס הרביעי והכריז על אודוקיה ומיכאל השביעי דוקס, קיסר האימפריה הביזנטית כשליטים משותפים. באותה השנה כבשו הנורמנים את בארי, והאימפריה הביזנטית איבדה את אחיזתה באיטליה. רומנוס שחרר עצמו מהשבי תחת הבטחה להסכם שלום ומס כבד. אחר שחרורו פנה להשבת הכתר מידיו של מיכאל השביעי, אך נכשל בכך והוכרח לוותר על הכתר. מיכאל התעלם מהחוזה עם אלפ ארסלאן, והאשים את רומנוס בבגידה ואי־כשירות. על רומנוס נגזרה גלות ועיניו נוקרו; הוא מת מהפצעים והזיהום תוך זמן קצר.
השלטון החדש נמשך רק חודש אחד, עד שהאופוזיציה כנגד אודוקיה התחזקה מספיק כדי להדיח אותה, על רקע החשש כי היא תתמוך בחזרתו של רומנוס לשלטון. מיכאל השביעי הוכרז אז כאוטוקרטור, כלומר שליט יחיד, על ידי יוחנן דוקס, שאילץ את אודוקיה לפרוש למנזר כנזירה.
בטרם עלייתה לשלטון > לאחר ההדחה

אודוקיה המשיכה להשפיע גם לאחר גלותה ב-1071. זמן קצר לאחר ההדחה, היא התחברה עם אנה דאלאסנה, גיסתו של איסאאקיוס הראשון קומננוס שהוגלה גם הוא, כאשר המטרה הייתה להחזיר את אודוקיה לשלטון ביחד עם רומנוס. התוכניות עלו על שרטון כאשר רומנוס הרביעי מת ב-4 באוגוסט 1072. תקופת שלטונו של מיכאל השביעי הייתה רצופה משברים הוא נודע כחסר כשירות כקיסר וכנשען על אנשי חצרו, ובמיוחד על שר האוצר שלו, ניקפוריצס (אנ'), שהגדיל את המיסוי ואת ההוצאות על מותרות, בעוד שלא מימן כראוי את הצבא. בתקופת שלטונו איבדה האימפריה את השלטון באיטליה ועמדה בפני מרד גלוי בבלקן. יחד עם התקדמותם של הטורקים הסלג'וקים בחזית המזרחית, מיכאל נאלץ להתמודד גם עם שכירי החרב שלו, שפנו בגלוי נגד האימפריה והוא פרש מתפקיד הקיסר בשנת 1078 ולאחר מכן פרש למנזר.
לאחר שמיכאל השביעי הודח בשנת 1078 על ידי ניקפורוס השלישי בוטניאטס, קיסר האימפריה הביזנטית, אודוקיה הוחזרה לקונסטנטינופול על ידי הקיסר החדש, שהציע להינשא לה על מנת לבסס את חוקיות שלטונו. תוכנית זו לא יצאה לפועל, בעיקר בשל התנגדותו של יוחנן דוקס. תאריך מותה אינו ידוע, אך זה היה לאחר עלייתו לשלטון של אלכסיוס הראשון קומננוס בשנת 1081. הפעולה הידועה האחרונה שלה היא אימוץ אחד מבני דודיו של הפטריארך מיכאל הראשון סרולריוס .
קונסטנטין העשירי ואודוקיה בספר של דמטריוס מסלוניקי.
מיניאטורה של קונסטנטין העשירי ואודוקיה לצד בנם ושותף לקיסר מיכאל השביעי דוקס.
טטרטרון זהב של רומנוס הרביעי דיוגנס ואודוקיה.
לקריאה נוספת

Garland, Lynda Byzantine Empresses: Woman and Power in Byzantium. Routledge "Eudokia Makrembolitissa" pp. 168–179. ISBN 9781134756384
הערות שוליים

↑  Elton, Charles Abraham (1825). A History of the Roman Emperors: From the Accession of Augustus to the Fall of the Last Constantine. Baldwin, Cradock and Joy. p. 304.
↑  Grierson 1973, p. 764.
↑  ODB, p. 739.
↑  PBW, Eudokia 1.
↑  Psellos, Romanos 23.
↑  מיכאל השביעי, המהדורה האחת-עשרה של אנציקלופדיה בריטניקה (באנגלית)
↑  Spatharakis 1976, pp. 27–34.
| --- | --- |
בקרת זהויות :  NLI: 987007260798205171  GND: 118822330  ISNI: 0000 0000 7904 1622  LCCN: n88053027  NTA: 073342068  SELIBR: 305132  SUDOC: 086163310  VIAF: 56595424   WorldCat (עם VIAF): 56595424 
דיוקן של אודוקיה מהמאה ה-15, מתוך Mutinensis gr. 122
חוזה

ערך זה עוסק במושג במשפטים. אם התכוונתם למשמעות אחרת, ראו .
.
חוזה מכר שומרי המוצג במוזיאון הלובר
חוזה הוא ביטוי חברתי־משפטי להסכמה הנובעת ממפגש רצונות בין שני צדדים כשירים. ההתקשרות בחוזה היא פעילות יום יומית בעולם המודרני, המתבצעת על ידי כל. רכישת מוצר בחנות, רכישת כרטיס באוטובוס ונסיעה בו, או אף רכישת משקה קל ממכונה המיועדת לכך, הן דוגמאות לחוזים פשוטים שבני אדם מתקשרים בהם מדי יום. כמו כן, קיימים חוזים ארוכי-טווח ומורכבים יותר, לדוגמה חוזי מכר על דירה, חוזה עבודה וחוזים עסקיים נוספים.
מאפייני חוזה ודוגמאות

החוזה הוא הסכמה חברתית המוכרת על ידי החוק, והניתנת לאכיפה על ידי בית המשפט. החוק, ובאמצעותו, בתי המשפט, מעניקים סעדים (נוספים על סעד האכיפה) למי שנפגע כתוצאה מהפרת חוזה, לרבות סעד הפיצויים. חוזה יכול לרוב להיכרת בעל פה. העובדה שהחוזה אינו כתוב אינה פוגמת בהסכמה שבין הצדדים.
לכלל זה מספר חריגים בדינים שונים. הבולט בחריגים אלה, בדין הישראלי, הוא חוזה לרכישת מקרקעין החייב להיכרת בכתב. עם זאת, גם לכך קיימים מקרים חריגים, לדוגמה בשנת 2019 הכיר בית המשפט העליון בחוזה מכר שנעשה 30 שנה לפני כן ולא נחתם בכתב.
דיני החוזים העוסקים בסוגי החוזים, בדרכי כריתתם, בסעדים המוקנים בשל הפרתם, ובדרכי קיומם, הם חלק מדיני החיובים, אליהם שייכים אף דיני הנזיקין, ודיני עשיית עושר ולא במשפט.
דוגמה לחוזה נפוץ הוא שלט על מכונה למכירת משקאות קלים, האומר כי המשלשל שקל למכונה יקבל פחית שתייה. זוהי הצעה לציבור. ההלך הצמא, המשלשל את השקל לתוך המכונה, מבצע בעצם אקט של קיבול. ברגע זה הופכים התנאים שמודפסים על פני המכונה לחוזה המחייב שבין הצדדים. זהו חוזה אחיד במובן זה שהוא נוסח על ידי צד אחד בלבד, באופן אחיד, על מנת שישמש במספר בלתי מסוים של מקרים. קל לראות כי יכולת המיקוח בחוזה מסוג זה היא קטנה (או שקל או כלום, אי אפשר להתמקח על המחיר, או על כמות הפחיות וטיבן), ואף זה סממן של חוזה אחיד. המכונה מקבלת את השקל, ופולטת פחית, וזהו ביצוע החוזה. אם תקבל המכונה את השקל, ולא תפלוט פחית, הרי שהמדובר בהפרה של החוזה ואף בהפרה יסודית, וייתכן שמדובר בהטעיה, במובן זה שלו היה ההלך הצמא יודע על כך, לא היה כורת את החוזה מלכתחילה. כאן עולות להלך מספר אפשרויות לתביעה. הוא יכול לדרוש מבית המשפט אכיפה של החוזה, ולדרוש קבלת פחית משקה. הוא יכול להודיע על ביטול החוזה, ובמקרה זה יוכל לקבל בחזרה את השקל ששלשל למכונה. הוא יכול לדרוש פיצויים בנוסף לכל אלו, על הנזק שנגרם לו.
אם עמד ליד המכונה נציג בעלי המכונה, איים באקדח על ההלך, וגרם לו בכך לשלשל למכונה שקל, מבלי שזה חפץ בכך, הרי שזוהי כפייה, ולהלך קמה הזכות לבטל את החוזה מיד ברגע שפוסק האיום. במקרה זה יוכל לקבל בחזרה את השקל, אך יהא עליו להחזיר את הפחית.
סוגי חוזים

המשפט בישראל מכיר במספר סוגים פרטניים של חוזים, אשר זכו להתייחסות חקיקתית מיוחדת, מעבר לבסיס הכללי המפורט בחוקי החוזים הכלליים, במקרים אלה גובר החוק הפרטי על האמור בחוק הכללי (הוא חוק החוזים), ואלו הם:
חוזה המכר - אחד החוזים הנפוצים ביותר, ולפיכך אחד החוזים הדורשים הסדרה חוקית מיוחדת באשר לשאלות המיוחדות לחוזה המכר, במיוחד בנוגע לאי התאמת הממכר. סדרה של חוקים מסדירה את השאלות הנוגעות לחוזה המכר - חוק המכר, תשכ"ח-1968, חוק המכר (דירות), תשל"ג-1973, וחוק המכר (מכר טובין בינלאומי), תשל"א-1971.
חוזה שכירות או שאילה - אותו מסדיר חוק השכירות והשאילה, תשל"א-1971. חוזה השכירות או השאילה הוא חוזה נפוץ, והחוק מסדיר שאלות הייחודיות לסוג זה של חוזים.
חוזה אחיד - נושא החוזים האחידים מעוגן בחוק החוזים האחידים, התשמ"ג-1982. חוזה אחיד הוא חוזה שנוסח על ידי ספק, בלשון אחידה, ומשמש להתקשרות עם מספר בלתי מסוים של לקוחות. מכיוון שיחסי הכוחות בין הספק לצרכן נוטים לרוב לצדו של הספק, שהוא הצד החזק יותר, מגן החוק על הצרכן וכולל שורה של תנאים מקפחים שאותם יכול בית המשפט לפסול. כן הוקם על פי החוק בית דין מיוחד לחוזים אחידים. דוגמה טובה לפעולת בית הדין היא הדיון בטענות שעלו כנגד סעיפים בחוזה השכירות שעליו החתימה חברת עמידר את דייריה.
חוזה קבלנות - אותו מסדיר חוק חוזה קבלנות, תשל"ד-1974. חוזה זה עוסק במתן שירות על פי תמורה, ומסדיר הוראות המיוחדות לעניין זה.
חוזה ביטוח - נושא חוזה הביטוח מעוגן בחוק חוזה הביטוח, התשמ"א-1981. חוזה הביטוח עוסק ביחסים משפטיים מיוחדים בין המבוטח ובין חברת הביטוח. החוק דן ביחסים בינם לבין סוכן הביטוח המשמש כשלוחם של שני הצדדים לעניינים מסוימים (ועל היחסים ביניהם חל גם חוק השליחות). החוק מעניק למבוטח המתקשר עם חברת הביטוח בחוזה מסוג זה הגנות מיוחדות. הגנות נוספות מוענקות על ידי חוק הפיקוח על מוצרים פיננסיים (ביטוח) שהחליף את חוק הפיקוח על עסקי ביטוח.
חוזה רשות - הכוונה לחוזים שבין מדינת ישראל ובין כל גוף אחר. הפסיקה החדישה מכירה בכך שלחוזים אלו אופי דואלי, דהיינו פרט לחוקי החוזים הרגילים חלים עליהם גם עקרונות המשפט המנהלי, אף כאשר אין המדובר בפעולה שלטונית כי אם בחוזים מסחריים לחלוטין.
חוזה יחס - חוזה שבא להסדיר יחסים ארוכי טווח, למשל יחסי עבודה. לעיתים רבות כשמדובר בעסק מתפתח או חברת הזנק, החוזה יכלול חוזי-משנה נוספים, לדוגמה חוזה סודיות או הסכם מייסדים שמטרתם להסדיר גם את היחסים בזמן העבודה המשותפת, אך גם את החלוקה בנכסים לאחר סיום החוזה.
תנאי סף לכריתת חוזה

כתנאי לכריתת חוזה, צריכים להתקיים שלושה תנאי סף:
כוונה ליצירת תנאים משפטיים
שפיטות
כשירות משפטית
כוונה ליצירת תנאים משפטיים נמדדת בסיוע של ארבעה מבחנים:
נסיבות ההסכמה בעת כריתת החוזה: למשל, צורת התנסחות שכוללת אלמנטים משפטיים או נוכחות יזומה של עורך דין, מלמדות על כוונה ליצירת תנאים משפטיים.
בחינת הטקסט: כאשר החוזה נערך בכתב, ניתן לבחון האם הוא כולל מאפיינים משפטיים.
בחינת מערכת היחסים: במערכת יחסים קרובה (למשל בין בני משפחה), יש סבירות גבוהה שאף על פי שלכאורה נערך חוזה, לא הייתה כוונה ליצירת תנאים משפטיים.
תוכן ההסכמה: בחינה האם הדברים עליהם הסכימו הצדדים, הם בעלי אופי משפטי.
בנוסף חובה שתוכן ההסכם יהיה שפיט. החוק קובע מספר תחומים שאינן שפיטים: זוטי דברים (חוזה על דבר פעוט), חוזים פוליטיים (הסכמים קואליציוניים והבטחות של פוליטיקאים), חוזים בינאישיים (הבטחות בין בני זוג), חוזה למתן ציונים (בית המשפט לא מתערב בנושא שיקול הדעת במתן ציונים, מאחר שנותן הציון הוא הסמכות העליונה).
בנוסף חובה שתהיה לשני הצדדים כשירות משפטית. לכל בוגר שאינו פסול דין יש כשירות משפטית. לקיום תנאי הכשירות המשפטית לגבי פסול דין, נדרשת הסכמת האפוטרופוס. בחוזה שערך קטין, הכשירות המשפטית נקבעת לפי תוכן החוזה. כאשר החוזה לא מתאים לגיל הקטין (למשל ילד בן 13 שקנה אופנוע), האפוטרופוס רשאי לבטל את החוזה.